stanford-oval/wikipedia huggingface dataset:
יקוב אינגבריגטסן

יקוב אינגבריגטסן (בנורווגית: Jakob Ingebrigtsen; נולד ב-19 בספטמבר 2000) הוא אתלט נורווגי, אלוף אולימפי, אלוף עולם, שיאן עולם (באצטדיון: ריצת 2000 מטר, ריצת 3000 מטר וריצת 2 מייל, באולם: ריצת 1500 מטר וריצת מייל) ושיאי אירופה (ריצת 1500 מטר, ריצת מייל וריצת 5000 מטר).
הישגיו בריצת 5000 מטר: האלוף האולימפי (פריז 2024), פעמים ברציפות אלוף עולם (יוג'ין 2022 ובודפשט 2023) ו-3 פעמים ברציפות אלוף אירופה (ברלין 2018, מינכן 2022 ורומא 2024).
הישגיו בריצת 1500 מטר: אלוף אולימפי (טוקיו 2020), פעמים ברציפות סגן אלוף עולם (יוג'ין 2022 ובודפשט 2023), סגן אלוף העולם באולם (בלגרד 2022), 3 פעמים ברציפות אלוף אירופה (ברלין 2018, מינכן 2022 ורומא 2024), שלוש פעמים ברציפות אלוף אירופה באולם (טורון 2021, איסטנבול 2023, אפלדורן 2025), שיאן עולם באולם ושיאן אירופה באצטדיון.
ביוגרפיה

אינגבריגטסן נולד וגדל בסנדנס(אנ'), למשפחת אתלטים מצטיינת. אחיו, הנריק (יליד 1991) ופיליפ (יליד 1993) זכו באליפות אירופה (הלסינקי 2012 ואמסטרדם 2016 בהתאמה) בריצת 1500 מטר. שלושתם התאמנו בהדרכתו של אביהם, ירט אינגבריגטסן, עד שנת 2022. יקוב החל להתאמן בגיל צעיר ומעיד על עצמו שהתאמן כמקצוען מגיל 8. כבר כשהיה בן 15, התחרה באליפות העולם לנוער (עד גיל 20), בה הצליח להעפיל לגמר ריצת 1500 המטרים ולסיים תשיעי, בתוצאה של 3:51.09 דקות. מאוחר יותר באותה שנה, באליפות אירופה במרוצי שדה לנוער, זכה במדליית הזהב.
ביוגרפיה > 2017

בחודש מאי בתחרות ליגת היהלום ביוג'ין, אינגבריגטסן הפך לרץ הצעיר ביותר שיורד מ-4 דקות בריצת מייל, כשקבע תוצאה של 3:58.07 דקות וסיים במקום ה-11, כשהוא בן 16 וחצי בלבד. חודש לאחר מכן, בריצת מייל שנערכה מחוץ לתחרות ליגת היהלום באוסלו, סיים ראשון בשיא אישי חדש של 3:56.29 דקות.
באליפות אירופה לנוער שנערכה בחודש יולי בגרוסטו, איטליה, הוא זכה בשתי מדליות זהב; בריצת 5000 מטר, בה קבע תוצאה של 14:41.67 דקות, ובריצת 3000 מטר מכשולים בה קבע תוצאה של 8:50.00 דקות. בגמר ריצת 1500 המטרים אינגבריגטסן היה המועמד המוביל לניצחון, אך הוא נפל בסיבוב האחרון, מה שגרם לו לסיים שמיני.
ביוגרפיה > 2018

בתחרות ליגת היהלום ביוג'ין שנערכה בחודש מאי, סיים אינגבריגטסן רביעי בריצת מייל לאחר שקבע שיא אירופאי חדש לנוער של 3:52.28 דקות. חודשיים לאחר מכן באליפות העולם לנוער הוא זכה במדליית כסף בריצת 1500 מטר בתוצאה של 3:41.89 דקות, ובריצת 5000 מטר זכה במדליית ארד בשיא אירופאי חדש לנוער של 13:20.78 דקות. באותו חודש סיים רביעי בריצת 1500 מטר בתחרות ליגת היהלום במונקו בשיא אישי חדש של 3:31.18 דקות.
ביוגרפיה > 2018 > אלוף אירופה

באליפות אירופה שנערכה בברלין באוגוסט 2018 זכה אינגבריגטסן בשתי מדליות זהב בתוך יממה, והפך לאלוף אירופה הצעיר ביותר. בריצת 1500 מטר עשה זאת בתוצאה של 3:38.10 דקות, לפני מרצ'ין לבנדובסקי מפולין (3:38.14 דקות) וג'ייק וייטמן מבריטניה (3:38.25 דקות). הנריק, אחיו סיים במקום רביעי (3:38.50 דקות) ופיליפ האלוף היוצא סיים רק במקום 12 (3:41.66 דקות). בריצת 5000 מטר הוא שיפר את שיאו האירופאי לנוער, כשקבע תוצאה של 13:17.06 דקות, לפני אחיו הנריק אינגבריגטסן (13:18.75 דקות) והאלוף בריצה הכפולה מורד אמדוני מצרפת (13:19.14 דקות).
ביוגרפיה > 2019 > שיאן עולם לנוער ואלוף אירופה באולם

בפברואר 2019 קבע אינגבריגטסן שיא עולם חדש לנוער בריצת 1500 מטר באולם, כשקבע תוצאה של 3:36.21 דקות.
באליפות אירופה באולם שנערכה בחודש מרץ בגלאזגו, זכה אינגבריגטסן בשתי מדליות, זהב וכסף. מדליית זהב בריצת 3000 מטר בתוצאה של 7:56.15 דקות, לפני כריס אוהייר מבריטניה (7:57.19 דקות) שזכה במדליית כסף ואחיו הנריק שזכה במדליית ארד בתוצאה זהה לזו של אוהייר. בשלב המוקדמות הוא קבע שיא אירופה לנוער של 7:51.20 דקות. מדליית כסף בריצת 1500 מטר בתוצאה של 3:43.23 דקות, אחרי מרצ'ין לבנדובסקי (3:42.85 דקות) ולפני חסוס גומס מספרד (3:44.39 דקות).
בחודש מאי סיים אינגבריגטסן שלישי בריצת 1500 מטר בתחרות ליגת היהלום בסטוקהולם בתוצאה של 3:37.30. חודש לאחר מכן סיים שישי בריצת מייל בליגת היהלום באוסלו בתוצאה של 3:53.04 דקות ורביעי בסטנפורד בשיא אישי חדש של 3:51.30 דקות, וביולי סיים פעמיים שני בתחרויות מסבב ליגת היהלום בריצת 1500 מטר, כשבלוזאן קבע שיא אירופאי חדש לנוער של 3:30.16 דקות, ובמונקו בתוצאה של 3:30.47 דקות. באותו חודש סיים שני גם בריצת 5000 מטר, בתחרות ליגת היהלום בלונדון, לאחר ששבר את שיאו האירופאי לנוער וקבע גם שיא נורווגי חדש של 13:02.03 דקות. חודש לאחר מכן בליגת היהלום בפריז, סיים רביעי בריצת 1500 מטר בתוצאה של 3:31.33 דקות, ובגמר ליגת היהלום שנערך בבריסל, סיים שני בריצת 1500 מטר לאחר שקבע תוצאה של 3:31.62 דקות, אחרי טימותי צ'ריוט (3:30.22 דקות) ולפני אחיו, פיליפ (3:33.33 דקות).
באליפות העולם שנערכה בדוחה, בחודש ספטמבר, הוא סיים במקום חמישי בתוצאה של 13:02.93 דקות. עוד לפני כן בשלב המוקדמות, נפסל מכיוון שרץ שלושה צעדים מחוץ למסלול, אך מכיוון שנדחף החוצה ערער ופסילתו בוטלה. כמה ימים לאחר מכן, בריצת 1500 מטר, הוא סיים רביעי לאחר שקבע תוצאה של 3:31.70 דקות, 24 מאיות ממרצ'ין לבנדובסקי שזכה במדליית הארד.
ביוגרפיה > 2020 > שיאן אירופה

בתחרות ליגת היהלום שנערכה במונקו ב-14 באוגוסט 2020 קבע אינגבריגטסן בריצת 1500 מטר שיא אירופה חדש של 3:28.68 דקות, שיפור לשיא בן 7 השנים של מו פארח מבריטניה (3:28.81 דקות). הוא סיים שני אחרי אלוף העולם טימותי צ'ריוט מקניה (3:28.45 דקות).
ביוגרפיה > 2021

בתחרות באולם שנערכה בלייוון, צרפת, בתחילת פברואר, קבע אינגבריגטסן בריצת 1500 מטר שיא אירופה חדש לאחר שניצח בתוצאה של 3:31.80 דקות. חודש לאחר מכן, באליפות אירופה באולם שנערכה בטורון, הוא זכה במדליית זהב בריצת 1500 מטר לאחר שניצח בתוצאה של 3:37.56 דקות, וסיים לפני מרצ'ין לבנדובסקי מפולין (3:38.06 דקות) וחסוס גומס מספרד (3:38.47 דקות). בתחילת הריצה אינגבריגטסן דחף את אחד הרצים שדחק אותו הצידה, על מנת שלא לדרוך בצד הפנימי של המסלול ובכך להימנע מפסילה. לאחר סיום הריצה קבעו השופטים כי פעולה זו צריכה לגרור את פסילתו, אך לאחר ערעור שהגישה המשלחת הנורווגית פסילתו בוטלה והתואר נותר בחזקתו. יומיים לאחר מכן הוא זכה במדליית זהב נוספת לאחר שניצח בריצת 3000 המטרים עם שיא אישי חדש של 7:48.20 דקות, והפך לראשון שמנצח בשתי הריצות האלה באליפות אחת. הוא סיים לפני איזק קימלי מבלגה (7:49.41 דקות) ואדל מצ'אל מספרד (7:49.47 דקות).
ביוגרפיה > 2021 > אלוף אולימפי

באולימפיאדת טוקיו (2020) זכה אינגבריגטסן במדליית זהב בריצת 1500 מטר בשיא אולימפי ושיא אירופה חדש של 3:28.32 דקות, לפני טימותי צ'יריוט מקניה (3:29.01 דקות) וג'וש קר מבריטניה (3:29.05 דקות).
ביוגרפיה > 2022 > שיאן עולם באולם

בתחרות שנערכה בלייווה, צרפת באולם ב-17 בפברואר 2022 קבע בריצת 1500 מטר שיא עולם חדש של 3:30.60 דקות.
חודש לאחר מכן, באליפות העולם באולם שנערכה בבלגרד, סרביה במרץ אותה שנה הוא זכה במדליית כסף בריצת 1500 מטר בתוצאה של 3:33.02 דקות, אחרי סמואל טפרה מאתיופיה שקבע שאי אליפות חדש של 3:32.77 דקות ולפני אבל קיפסנג מקניה (3:33.36 דקות).
ביוגרפיה > 2022 > אלוף עולם

באליפות העולם שנערכה ביוג'ין, אורגון, ארצות הברית ביולי אותה שנה הוא זכה בשתי מדליות, זהב וכסף. מדליית זהב בריצת 5000 מטר בתוצאה של 13:09.24 דקות, לפני ג'ייקוב קרופ מקניה (13:09.98 דקות) ואוסקר צ'לימו מאוגנדה (13:10.20 דקות) ומדליית כסף בריצת 1500 מטר בתוצאה של 3:29.47 דקות, אחרי ג'ייק וייטמן מהממלכה המאוחדת (3:29.23 דקות) ולפני מוחמד כתיר מספרד (3:29.90 דקות).
ביוגרפיה > 2023

במסגרת תחרויות ליגת היהלום, קבע ביוני 2023 שני שיאים חדשים. בריצת 2 מייל בפריז קבע את התוצאה הטובה בעולם (במקצוע זה לא מתחרים בתחרויות עולם ואולימפיאדה ולכן אינו מוגדר כשיא עולם) של 7:54.10 דקות, שיפור של כ-4.5 שניות לשיאו ההיסטורי של דניאל קומן מ-1997. שבוע לאחר מכן, בתחרות באוסלו קבע בריצת 1500 מטר שיא אירופה חדש של 3:27.95 דקות.
בתחרות ליגת היהלום שנערכה בחוז'וב, פולין ב-16 ביולי קבע בריצת 1500 מטר שיא אירופה חדש של 3:27.14 דקות, התוצאה הרביעית בטיבה בהיסטוריה בריצה זו.
באליפות העולם שנערכה בבודפשט, הונגריה ביולי אותה שנה הוא זכה בשתי מדליות, זהב וכסף. מדליית זהב בריצת 5000 מטר בתוצאה של 13:11.30 דקות, לפני מוחמד כתיר (13:11.44 דקות) וג'ייקוב קרופ (13:12.28 דקות) ובכך הגן על תוארו ומדליית כסף בריצת 1500 מטר בתוצאה של 3:29.65 דקות, אחרי ג'וש קר מבריטניה (3:29.38 דקות) ולפני בן ארצו נרווה גיליה נורדאס (3:29.68 דקות).
בתחרות ליגת היהלום שנערכה בבריסל ב-8 בספטמבר קבע בריצת 2000 מטר שיא עולם חדש של 4:43.13 דקות, שיפור לשיא העולם הוותיק בן 24 השנים של הישאם אל גרוז' ממרוקו (4:44.79 דקות).
בגמר תחרות ליגת היהלום שנערכה באורגון ב-16 בספטמבר קבע בריצת מייל שיא אירופה חדש של 3:43.73 דקות, שיפור לשיא הוותיק בן 38 השנים, התוצאה השלישית בטיבה בכל הזמנים ובהפרש של 60 מאיות בלבד משיא העולם של אל גרוז' שנקבע ב-1999. שני סיים יארד נוגוס מארצות הברית שקבע שיא צפון ומרכז אמריקה חדש של 3:43.97 דקות.
ביוגרפיה > 2024

במסגרת ליגת היהלום שנערכה במונקו, ב-12 ביולי קבע בריצת 1500 מטר שיא אירופה חדש של 3:26.73 דקות, התוצאה הרביעית בטיבה בהיסטוריה בריצה זו.
באולימפיאדת פריז שנערכה באוגוסט זכה במדליית זהב בריצת 5000 מטר בתוצאה של 13:13.16 דקות, לפני רונלד קוומוי מקניה (13:15.04 דקות) וגרנט פישר מארצות הברית (13:15.13 דקות) וסיים במקום רביעי בריצת 1500 מטר בתוצאה של 3:28.24 דקות.
במסגרת ליגת היהלום שנערכה בחוז'וב, פולין ב-25 באוגוסט קבע בריצת 3000 מטר שיא עולם חדש של 7:17.55 דקות, שיפור ביותר מ-3 שניות לשיא הוותיק בן 28 השנים של דניאל קומן מקניה (7:20.67 דקות).
ביוגרפיה > 2025

בתחרות שנערכה באולם בלייווה (אנ') צרפת ב-13 בפברואר 2025 הוא קבע בריצת מייל שיא עולם חדש של 3:45.14 דקות, שיפור לשיא הטרי בן חמשת הימים של יארד נוגוס מארצות הברית (3:46.63 דקות). במהלך הריצה הוא שיפר את שיאו העולמי בריצת 1500 מטר והעמידו על תוצאה של 3:29.63 דקות.
בחודש מרץ 2025 זכה בשתי מדליות זהב באליפות אירופה באולם בהולנד, בריצות 1500 ו-3000 מטר.
חיים אישיים

אינגבריגטסן כיכב בסדרת הריאליטי הנורווגית "Team Ingebrigtsen" יחד עם שאר בני משפחתו. הסדרה שודרה בנורווגיה במשך 5 עונות בשנים 2015-2021. בנוסף מתחזק חשבון אינסטגרם פעיל עם כחצי מיליון עוקבים (נכון לפברואר 2024).
ב-2022-2023 סכסוך משפחתי הגיע לתקשורת, כאשר שלושת האחים הפסיקו להתאמן אצל אביהם. לאחר מכן התראיינו בתקשורת וסיפרו על אלימות שהתרחשה במשפחה. האב לא נכח בחתונתו של יקוב בסוף 2023.
בספטמבר 2023 נישא לאליזבת', אהובתו מימי התיכון, ומספר חודשים לאחר מכן הודיעו כי הם מצפים לבת. ביתו פיליפה נולדה ב-25 ביוני 2024.
שיאים אישיים > אצטדיון

ריצת 1500 מטר: 3:26.73 דקות (2024), שיא אירופה
ריצת מייל: 3:43.73 דקות (2023), שיא אירופה
ריצת 2000 מטר: 4:43.13 דקות (2023), שיא עולם
ריצת 2 מייל: 7:54.10 דקות (2023), שיא עולם
ריצת 3000 מטר: 7:17.55 דקות (2024), שיא עולם
ריצת 5000 מטר: 12:48.45 דקות (2021), שיא אירופה
שיאים אישיים > אולם

ריצת 1500 מטר: 3:29.63 דקות (2025), שיא עולם
ריצת מייל: 3:45.14 דקות (2025), שיא עולם
ריצת 3000 מטר: 7:40.32 דקות (2023), שיא נורווגיה
הערות שוליים

↑  GEN 10: MIDDLE DISTANCE WUNDERKIND JAKOB INGEBRIGTSEN, באתר התאחדות האתלטיקה הבינלאומית.
↑  ynet ספורט, 19 ימים אחרי פריז: ארמנד דופלנטיס שבר את שיא העולם בקפיצה במוט בפעם העשירית, באתר ynet, 25 באוגוסט 2024
| --- | --- |
בקרת זהויות :  World Athletics: 14653717  VIAF: 7221154260576824480001   WorldCat (עם VIAF): 7221154260576824480001
מקור-חסידה מצוי

| מקור-חסידה מצוי |
| --- | --- |

מיון מדעי
ממלכה:: צומח
מערכה:: בעלי פרחים
מחלקה:: דו-פסיגיים
סדרה:: גרנאים
משפחה:: גרניים
סוג:: מקור-חסידה
מין:: מקרו-חסידה מצוי
שם מדעי
 Erodium moschatum ‏ברוטל, 1789
מקור-חסידה מצוי (שם מדעי: Erodium moschatum) הוא צמח חד-שנתי, ולעיתים דו-שנתי, ממשפחת הגרניים. גובהו נע בין 10 עד 50 ס"מ, והוא מכוסה בכל חלקיו שערות לבנות ובחלקו העליון גם שערות בלוטיות. הצמח שכיח מאוד הן בבתי גידול טבעיים, כגון בתה ושדות, והן בבתי גידול מופרים, כגון צידי דרכים, גינות ומעזבות, בכל אזורי ישראל, למעט המדבר. מין זה מאופיין בשערות דלילות ולבנות (אינו צמיר) ובעלים מנוצים (אך לא מנוצים פעמיים), עם עלעלים משוננים או שסועים. תקופת הפריחה העיקרית נמשכת מסוף ינואר ועד סוף אפריל. עם זאת, ניתן למצוא פרטים בודדים פורחים כבר בסוף נובמבר, ואף פירות ירוקים בתחילת דצמבר.
תפוצת מקור-חסידה מצוי בעולם

מקור-חסידה מצוי נפוץ באזורים רבים ברחבי העולם, ותחום תפוצתו הטבעי כולל את מקרונזיה, מערב אירופה, אגן הים התיכון, איראן ואתיופיה. זהו צמח חד-שנתי או דו-שנתי הגדל בעיקר בבתי גידול סובטרופיים, אך הוא הסתגל גם לאזורים ים-תיכוניים ואירנו-טוראניים, ואף התפשט לאזורים אירו-סיביריים וסודניים. בארצות רבות הצמח התאזרח והפך לחלק בלתי נפרד מהצמחייה המקומית, ובמקרים מסוימים הוא אף נתפס כמין פולש, כפי שניתן לראות בדרום אפריקה.
תכונות שונות מאפשרות למין זה להתפשט בהצלחה רבה. הוא עמיד לתנאים סובטרופיים, ים-תיכוניים ואף לאזורים צחיחים למחצה. שערות בלוטיות מגנות עליו מפני יובש וטורפים, ועליו המנוצים משפרים את יעילות הפוטוסינתזה בתנאים מגוונים. בנוסף, הזרעים שלו מוגנים בתוך הפרודה, מה שמאפשר להם להישמר לאורך זמן גם בתנאי סביבה קשים.
מקור-חסידה מצוי התאזרח והתפשט ברחבי העולם. באסיה הוא מופיע בטאיוואן, קוריאה ויפן. באירופה הוא נפוץ באוסטריה, בלגיה, גרמניה, בריטניה, אירלנד, הונגריה, שווייץ וצ'כוסלובקיה. באוקיאניה הוא נמצא בניו זילנד (האי הצפוני והאי הדרומי), איי צ'טהאם ונורפוק, וכן בטסמניה. באוסטרליה הוא נפוץ במדינות ניו סאות' ויילס, קווינסלנד, דרום אוסטרליה וויקטוריה.
באמריקה הוא התפשט לצפון-מזרח וצפון-מערב ארגנטינה, צ'ילה (צפון, מרכז ודרום), קולומביה, בוליביה, אקוודור, פרו, ונצואלה, אורוגוואי וגואטמלה. בארצות הברית הוא מופיע באריזונה, קליפורניה, אורגון, וושינגטון, מיין, מסצ'וסטס, ניו ג'רזי, דלאוור, פנסילבניה, ניו יורק וקונטיקט, ובקנדה הוא נמצא באונטריו ובקוויבק.
בית גידול ותפוצה בישראל

מקור-חסידה מצוי גדל בעיקר בבתי גידול טבעיים, אך נפוץ גם בסביבות מופרות על ידי האדם, כגון בתות, שדות בור, צידי דרכים ומקומות מוזנחים. תפוצתו רחבה, והוא מצוי בשפלה, בהר, בבקעה, בעמק יזרעאל, במדבר יהודה, בגולן, בסיני ובעבר הירדן.
הערות שוליים

↑  Erodium moschatum (L.) L'Hér., POWO plants of the World Online. Published on the Internet
↑  Erodium moschatum (Burm.f.) L'Hér., WFO: World Flora Online. Published on the Internet, ‏4-6-2024
↑  Zohary, M., Flora Palaestina – Part Two, Jerusalem: The Israel Academy of Sciences and Humanities, 1966, עמ' 236
↑  מקור-חסידה מצוי, באתר צמחיית ישראל וסביבתה
1 2 3 4  Zohary, M., Flora Palaestina – Part Two, Jerusalem: The Israel Academy of Sciences and Humanities, 1966, עמ' 236
1 2 3 4  מיכאל זהרי, מגדיר חדש לצמחי ישראל, מהדורה חדשה מתוקנת ומורחבת, תל אביב: עם עובד, 1989, עמ' 272-276
1 2  נעמי פינברון-דותן, אבינעם דנין, המגדיר לצמחי בר בארץ ישראל, תל אביב: כנה, 1998, עמ' 384-8
פרי ירוק של מקור חסידה מצוי בקריית שמונה בתחילת דצמבר
עלה מנוצה של מקור חסידה מצוי בקריית השרון, נתניה
עלי גביע של מקור-חסידה מצוי
מקור חסידה מצוי מליסבון, פורטוגל
מקור-חסידה מצוי מדרום-מזרח סן חואן דל פוארטו, אנדלוסיה.
מספר טלפון

מספר טלפון הוא רצף של ספרות המשמשות לזיהוי של אתר בו ממוקם טלפון, ומאפשרות התקשרות באמצעות מרכזייה עם אותו אתר.
היסטוריה

לאחר המצאת הטלפון החל שימוש במספרי טלפון ככתובת אשר ניתנה למרכזנית, וזו קישרה ידנית את שני משתמשי הקצה. מספרי טלפון אלה כללו מספר מועט של ספרות (לרוב שתים או שלוש ספרות) וניתנו בעל פה למרכזנית. עם התפתחות מערכת הטלפוניה, והפיכת המרכזיות למרכזיות אוטומטיות החל השימוש בחיוג המספר על מנת להתקשר עם משתמש הקצה המזוהה עם אותו מספר, וכמות הספרות של מספר הטלפון, הלך וגדל.
מספר הטלפון הוא מספר חד-ערכי בכל אזור חיוג. אורכו של מספר הטלפון יכול להשתנות באזור חיוג מסוים, ולרוב ניתנים לשירותי חירום מספרים קצרים יותר. כך לדוגמה מקובל בארצות רבות בעולם שמספר הטלפון "911" משמש את שירותי החירום השונים (המשטרה, כוחות כיבוי אש וכוחות פינוי רפואי; גם בישראל מספר זה משמש לשם יצירת קשר עם שירותי החירום בשפה האנגלית, בעוד שלמענה טלפוני הניתן על ידי שירותי החירום בשפה העברית ניתנו מספרים מקוצרים אחרים).
השימוש באזורי חיוג מאפשר שימוש במספר טלפון קצר יותר מאשר אלמלא החלוקה לאזורים אלה, כאשר אין הכרח לרוב בחיוג קידומת האזור. במדינות רבות, כמו צרפת או נורווגיה, הקידומת הפכה לחלק ממספר הטלפון ואיבדה בעצם את מעמדה המזהה באופן חלקי או מלא. גם בישראל נדרש לעיתים לעשות שימוש בקידומת הטלפונית בחיוג בין מנויים השייכים אליה (לדוגמה ברשתות הסלולריות). עד שנת 2007, חיוג מספר טלפון עם קידומת בישראל, מתוך האזור עצמו, נחשב לטעות ונענה בצליל תפוס. טעות זו נחשבה לטעות החיוג הנפוצה ביותר. בבזק חקרו וגילו כי מעל מיליון חיוגי סרק מסוג זה בוצעו בשנה. בעקבות זאת, הוחלט לשנות את המערך הטכני, ולאפשר לחייג את קידומת האזור גם מתוך האזור עצמו, מבלי שהדבר יחשב כשגיאה.
מספרי הטלפון כיום ברוב העולם הם בעלי 6-9 ספרות, כאשר למספר זה מצטרפת קידומת אזור החיוג (לרוב מספר דו או תלת ספרתי המתחיל לעיתים בספרה "0").
בעת רישום מספרי הטלפון נהוג להפריד בין קבוצות של ספרות (כאשר מפרידים בין שלוש לארבע ספרות) במקף. כך לדוגמה מספר הטלפון של הבית הלבן הוא: 202-456-1414.
כאשר מבוצע חיוג בינלאומי (בין מדינתי) מתווספת למספר הטלפון קידומת החיוג הבינלאומית של המדינה, ולכן בחיוג מחוץ לארצות הברית מספרו של הבית הלבן הוא: 1-202-456-1414, אולם כאשר מבוצע המספר יש להוסיף את הקידומת המקומית ליציאה לחיוג בינלאומי, ולכן למחייג מישראל תתווסף הקידומת 00 למספר והוא יהיה 001-202-456-1414. בשל שוני קידומת היציאה לחיוג בין מדינה למדינה, מקובל לרשום במספר את הקידומת "+" ומספר זה יירשם כ: 1-202-456-1414+.
שימוש באותיות במספרי טלפון

החל מאמצע המאה ה-20 החל בארצות הברית בקרב חברות מסחריות שימוש באותיות הרשומות על מספר הטלפון על מנת להקל על זכירת המספרים המסחריים. במכשירי הטלפון חולקו אותיות האלפבית האנגלי על גבי 8 מתוך 9 הספרות, כאשר 24 האותיות חולקו לקבוצות של שלוש אותיות, למעט האותיות Q ו-Z. באנגליה הוצבו אותיות אלה על הספרה "0", בשל דמיונם לאותיות אחרות, ולספרה "6" הוקצו רק האותיות M ו-N, ואילו לספרה 7 הוקצו האותיות P, R ו-S. הקצאת האותיות אפשרה לחברות להשתמש בשם החברה או במותג שלה כחלק מהמספר, כאשר האותיות מהוות למעשה המספר, ומספר האותיות בהן נעשה שימוש היה כמספר הספרות במספר הטלפון, כך לדוגמה הצירוף "ABE" משמעו "223".
שימוש באותיות נעשה לעיתים על מנת להבדיל בין אזורים גאוגרפיים שונים, כאשר שתי הספרות הראשונות הוחלפו באותיות שנועדו להקל על זכירת האזור.
השימוש בטלפון חוגה גרם לכך שמשך זמן החיוג לספרות 8,9 ו-0 היה ארוך יותר ממשך זמן החיוג לספרות קטנות יותר, ולכן נהוג היה להשתמש בספרות אלה בעיר למספרי טלפונים ציבוריים אליהם לא נהוג לחייג.
מספר טלפון בישראל לפי מגזר

בציבור החרדי בישראל נפוצים מספרי טלפון סלולרי המזהים שזהו סלולרי כשר. בקרב חסידי חב"ד נהוג לשלב את הספרות 770 במספר הטלפון, ובקרב חסידי ברסלב את המספר 148, שהוא גימטריה של "נחמן" או "נצח".
ראו גם

ספר טלפונים
קידומת טלפון
b144
הערות שוליים

↑  'WHEN YOU'RE SERIOUS, CALL US' ג'יימס בייקר מציע ליצחק שמיר להתקשר לבית הלבן, Newsweek, מתאריך 24 ביוני 1990
| טלפוניה |
| --- | --- | --- |
| מכשירים | מכשיר טלפון  • טלפון סלולרי • טלפון חכם • טלפון חירום מובנה ברכב • טלפון ציבורי • טלפון רייס |  |
| אמצעי תשלום | אסימון • כרטיס חיוג |  |
| מספרי טלפון | מספר טלפון • קידומת טלפון • קידומת טלפון בין-לאומית • קידומת טלפון בישראל • ניידות מספרים • ספר טלפונים |  |
| טלפוניה | PSTN • ISDN • ADSL • SS7 • מרכזייה |  |
| סלולר | תקשורת סלולרית • טלפון סלולרי • נדידה |  |
| תקן טכנולוגיית תקשורת סלולר | קדם דור 0G • דור ראשון 1G • דור שני 2G • דור שלישי 3G • דור רביעי 4G • דור חמישי 5G |  |
| טלפון מבוסס אינטרנט | טלפוניית IP‏ • SIP‏ • H.323‏ • ‏VoIP • ‏Vocoder |  |
| --- | --- |
בקרת זהויות :  GND: 4442024-9 
חלון ראווה של בית מרקחת בתל אביב בשנת 1952, מציג מספר טלפון בן 3 ספרות
לחיץ הספרות במכשיר טלפון, ואיתן האותיות שהוקצו לספרות השונות
תמונת שלט חנות בטורונטו בה שתי אותיות מסמנות את שתי הספרות הראשונות של מספר הטלפון
סקוט ג'וריק

| --- | --- |

 לידה:  26 באוקטובר 1973 (בן 51) דולות', ארצות הברית 
 מידע כללי
 מדינה:  ארצות הברית ארצות הברית
 השכלה:  מכללת סקולסטיקה הקדושה  תיכון פרוקטור 
 משקל:  75 ק"ג 
 גובה:  1.88 מטר
 האתר הרשמי של סקוט ג'וריק
 ספורט
 ענף ספורט:  אתלטיקה
 תת-ענף:  ריצה למרחקים ארוכים (אנ')
 :  אולטרה מרתון 
 
סקוט ג'וריק (באנגלית: Scott Jurek; נולד ב-26 באוקטובר 1973) הוא אולטרה מרתוניסט טבעוני אמריקאי, אלוף הספרטתלון שלוש פעמים ברציפות (2006, 2007, 2008), זוכה מדליית כסף ושיאן אמריקה באליפות העולם בריצת 24 שעות (אנ')‏ (2010), שיאן שביל האפלצ'ים (2015) ומחבר רב המכר האוטוביוגרפי Eat & Run (אנ'). נחשב לאחד הרצים למרחקים ארוכים (אנ') הטובים בכל הזמנים.
ביוגרפיה

ג'וריק נולד בפרוקטור (אנ') מינסוטה ללין דיאן ג'וריק, מורה לכלכלת בית, ולגורדון ג'וריק שעבד כעגלון, בן בכור ולו שני אחים צעירים (אנג'לה וגרג). כשהיה בן 7, אמו אובחנה במחלת טרשת נפוצה, נעזרה בכיסא גלגלים כדי להתנייד ונזקקה לתמיכה סיעודית. מחלתה הובילה את ג'וריק לדאוג מגיל קטן לכל צורכי הבית. בילדותו שיחק בייסבול. בנעוריו, החל להשתתף בריצות שדה כדי להתאמן לקראת השתתפותו בסקי נורדי (אנ'), גילה שהוא רץ למרחקים הגדולים ביותר משאר חברי קבוצתו, פיתח עניין בתחום, והחל להתאמן בריצה עם חברו דסטי אולסון (Dusty Olson). בשנת 1992, נרשם ללימודים במכללה בדולות (אנ') והיה חבר נבחרת הריצה שלה. בשנת 1994, בהיותו בן 21, הזמין אותו אולסון לרוץ את ריצת האולטרה מרתון הראשונה שלו במסלול Minnesota Voyageur‏ (80 ק"מ), וג'וריק הגיע בריצה זו למקום השני (אף על פי שלא רץ לפני כן בריצת מרתון).
ג'וריק מכבב בספרו רב המכר של כריסטופר מקדגל (אנ')‏ Born To Run‏ (אנ') ‏ (בעברית: נולדו לרוץ) המגולל את סיפורם של הרצים למרחקים ארוכים, בני הטאראהומרה ואת השתלבותו של ג'וריק בריצה שלהם. ביוני 2012, הוציא לאור את ספרו האוטוביוגרפי Eat & Run (אנ') (בעברית: לאכול ולרוץ). הספר נכנס לרשימת רבי המכר של הניו יורק טיימס ודורג בה במקום השביעי.
כשהוא לא משתתף בתחרויות ריצה, הוא מעביר הרצאות, משתתף בכנסים ברחבי העולם ומשמש כיועץ וכמדריך לאולטרה מרתוניסטים לקראת תחרויות.
ב-19 ביולי 2012, נישא בחתונה טבעונית לזוגתו ג'ני ואהיסה (Jenny Uehisa), אותה הכיר במסלול מרתון בסיאטל בשנת 2001. ביוני 2016, נולדה בתם רייבן (Raven) והם מתגוררים בבולדר, קולורדו.
טבעונות

בילדותו ג'וריק נהג לדוג ולצוד כמנהג הקהילה במקום מגוריו ואכל תזונה מערבית טיפוסית הכוללת מזון מן החי. בבגרותו, עבד כפזיותרפיסט בבית חולים, נחשף למחלות כרוניות שונות והחליט לשנות את תזונתו כדרך למנוע מחלות בגופו. בשנת 1997, אימץ אורח חיים צמחוני, ובשנת 1999, אימץ אורח חיים טבעוני. הוא זוקף לזכותה של הטבעונות את הישגיו הספורטיביים, לצד אורח חיים מאוזן. לדבריו, אורח החיים הטבעוני שיפר את הסיבולת שלו, צמצם את זמן השיקום שלו לאחר פציעות, שומר על בריאותו ועוזר לו לצלוח מעל 20 שנות קריירה בתחום הריצה למרחקים ארוכים, והוא מרצה על כך בכנסים ובפסטיבלים שעוסקים בקידום טבעונות.
קריירה

ג'וריק החל להתחרות באולטרה מרתונים בשנת 1994. לדבריו, הוא לא נולד עם המאפיינים הגנטיים המושלמים לריצות ארוכות משום שיש לו עקמת ורגל אחת קצרה מהשנייה. למרות זאת, במהלך הקריירה שלו השלים מעל 100 אולטרה מרתונים, זכה במקום הראשון כמעט בכל תחרות אולטרה מרתון מרכזית, ניצח לפחות 33 פעמים ושבר 16 פעמים שיאי מסלול.
בשנת 2007 הגיע למקום הראשון באולטרה מרתון הארדרוק (אנ')‏ (161.7 ק"מ) שנחשב לאולטרה מרתון הקשה ביותר בארצות הברית. הוא זכה שבע פעמים ברציפות (1999–2005) באולטרה מרתון Western States 100 (אנ')‏ (161 ק"מ), כשבשנת 2004, קבע שיא מסלול חדש במירוץ זה העומד על 15:36:27 שעות. פעמיים ברציפות (2005–2006) ניצח באולטרה מרתון בדווטר (אנ')‏ (217 ק"מ) וכן קבע באחת הריצות במירוץ זה שיא מסלול חדש. שלוש פעמים ברציפות (2006–2008) היה לאלוף הספרטתלון (אנ')‏ (246 ק"מ) שנחשב לאחד ממרוצי האולטרה מרתון הקשים ביותר בעולם. נכון לשנת 2017, ג'וריק הוא האמריקאי היחיד בהיסטוריה (בקטגוריית גברים) שניצח בספרטתלון, וכן הרץ השלישי המהיר ביותר בהיסטוריה של הספרטתלון עם תוצאת זמן של 22:20:01 שעות. בשנת 2006, נסע למקסיקו כדי להתחרות בריצת טאראהומרה שהתקיימה בקניון הנחושת (אנ'), בה רצים הטאראהומרה. במירוץ זה הוא הגיע במקום השני, שש דקות אחרי יליד המקום ארנולפו קווימר (Arnulfo Quimare). בשנת 2007 שב למירוץ וניצח. בשנת 2009, השתתף באולטרה מרתון מון בלאן (אנ') (166 ק"מ) וסיים במקום ה-19 (מתוך 1380 רצים שהצליחו לעבור את קו הגמר). בשנת 2010, ייצג את נבחרת ארצות הברית באתלטיקה (אנ') באליפות העולם בריצת 24 שעות (בתחרות זו, על הרצים לעבור כמה שיותר מרחק במשך יממה), זכה במדליית כסף, וקבע שיא אמריקאי חדש כאשר הצליח לרוץ למרחק של 266.66 ק"מ.
ג'וריק נוהג להישאר בקו הגמר, לאחר שהוא מנצח, ולברך את הרצים שחוצים אותו, עד האחרון שבהם. הסופר והעיתונאי בתחום הספורט, כריסטופר מקדגל כתב על ג'וריק כי הוא: "האולטרה מרתוניסט באמריקה, אולי בכל העולם, הטוב ביותר בכל הזמנים".
קריירה > שבירת שיא בשביל האפלצ'ים

ב-27 במאי 2015, החל ג'וריק לצעוד במסלול שביל האפלצ'ים (מסלול לאורך 3522 ק"מ שרוב הצועדים בו שמצליחים להשלים אותו, עושים זאת תוך 5–7 חודשים), וסיים אותו ב-12 ביולי 2015, לאחר 46 ימים, 8 שעות ו-7 דקות. בכך ג'וריק שבר את שיא המהירות הקודם בפער של שלוש שעות. במהלך המסלול, גמא בכל יום בממוצע מרחק של 80.46 ק"מ, השיל 9 ק"ג ממשקלו וישן שעה אחת בלבד בכל יממה. את המסלול ביצע בשיטת הריצה הנתמכת לפיה אשתו ג'ני המתינה לו בכל סיום מקצה יומי עם אוכל וכלי לינה, ובני משפחה וחברים ליוו אותו בריצה למשך קטעים קצרים (בעיקר בסוף המסלול) על מנת לעודד אותו. במהלך הריצה, הצטרפו אליו גם אוהדים זרים שרצו לעודד אותו ולשאוב כוחות בעצמם מעצם הריצה לצידו. אחד האוהדים לדוגמה השתקם ממחלת הלוקמיה והחליט לרוץ עם ג'וריק למרחק של 48 ק"מ. אוהדיו נהגו להגיע למקומות בהם לן כדי לתת לו פירות וירקות טריים.
ג'וריק טוען כי סיום מסלול זה הוא ההישג המרשים והבולט ביותר שלו. רון טיפטון (Ron Tipton), מנהל שמורת שביל האפלצ'ים, טען כי המאמץ שג'וריק הפגין כשעלה אל פסגות הרי האפלצ'ים וירד מהם (157 הקילומטרים), משול למאמץ לעלות אל פסגת הר האוורסט ולרדת ממנה 16 פעמים.